CELEX: 32019D1887
Language: lt
Date: 2019-11-07 00:00:00
Title: Komisijos Įgyvendinimo Sprendimas (ES) 2019/1887 2019 m. lapkričio 7 d. kuriuo dėl informacijos apie patvirtintų įmonių sąrašą atnaujinimo ir pateikimo laiku iš dalies keičiamas Įgyvendinimo sprendimas 2014/709/ES (pranešta dokumentu Nr. C(2019) 7899) (Tekstas svarbus EEE)

11.11.2019   
               
               
                  LT
               
               
                  Europos Sąjungos oficialusis leidinys
               
               
                  L 290/29
               
            
         KOMISIJOS ĮGYVENDINIMO SPRENDIMAS (ES) 2019/1887
         2019 m. lapkričio 7 d.
         kuriuo dėl informacijos apie patvirtintų įmonių sąrašą atnaujinimo ir pateikimo laiku iš dalies keičiamas Įgyvendinimo sprendimas 2014/709/ES
         (pranešta dokumentu Nr. C(2019) 7899)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (3), ypač į jos 4 straipsnio 3 dalį,
         kadangi:
         
                     (1)
                  
                  
                     Komisijos įgyvendinimo sprendime 2014/709/ES (4) nustatomos su afrikiniu kiaulių maru susijusios gyvūnų sveikatos kontrolės priemonės priede nurodytose valstybėse narėse arba jų srityse (toliau – susijusios valstybės narės). Tame įgyvendinimo sprendime nustatyti draudimai išvežti naminių kiaulių ir kiaulių produktų siuntas, taip pat laukinių kiaulių ir laukinių kiaulių produktų siuntas iš priede išvardytų sričių. Jame taip pat nustatytos kitos taisyklės, kuriomis siekiama užkirsti kelią afrikinio kiaulių maro plitimui, įskaitant valstybėms narėms keliamus informacijos reikalavimus. Įgyvendinimo sprendime 2014/709/ES nustatytos gyvūnų sveikatos kontrolės priemonės, taikomos kartu su nustatytosiomis Tarybos direktyvoje 2002/60/EB (5), ir jomis siekiama kovoti su afrikinio kiaulių maro plitimu, ypač Sąjungos lygmeniu;
                  
               
                     (2)
                  
                  
                     Įgyvendinimo sprendime 2014/709/ES numatytos nukrypti nuo draudimo išvežti šviežią kiaulieną ir tam tikrus kiaulienos pusgaminius bei kiaulienos produktus, kurie pagaminti iš tokios kiaulienos arba kurių sudėtyje jos yra, iš to sprendimo priedo II, III arba IV dalyje išvardytų sričių į kitas valstybes nares ir trečiąsias šalis leidžiančios nuostatos;
                  
               
                     (3)
                  
                  
                     tam tikras nukrypti leidžiančias nuostatas galima taikyti tik jei kiaulės, iš kurių pagaminti atitinkami produktai, atitinka Įgyvendinimo sprendimo 2014/709/ES 11 straipsnio reikalavimus, skerdyklos, mėsos išpjaustymo įmonės ir mėsos perdirbimo įmonės laikosi minėto reglamento 12 straipsnyje nustatytų patvirtinimo sąlygų ir atitinkami produktai yra gaminami ir perdirbami laikantis konkretaus proceso ir sertifikavimo reikalavimų, kaip reikalaujama minėto reglamento 13 straipsnyje;
                  
               
                     (4)
                  
                  
                     šiuo metu pagal Įgyvendinimo sprendimo 2014/709/ES 14 straipsnį reikalaujama, kad valstybės narės kas šešis mėnesius nuo Įgyvendinimo sprendimo 2014/709/ES datos pateiktų Komisijai ir kitoms valstybėms narėms atnaujintą 12 straipsnyje nurodytų patvirtintų įmonių sąrašą ir bet kurią susijusią informaciją apie to akto 11, 12 ir 13 straipsnių taikymą. Siekiant optimaliai užtikrinti skaidrumą kitų valstybių narių ir trečiųjų šalių atžvilgiu ir supaprastinti informacijos mainus valstybėms narėms turėtų būti nustatyta pareiga reguliariai atnaujinti 12 straipsnyje nurodytų patvirtintų įmonių sąrašą ir bet kurią susijusią informaciją apie Įgyvendinimo sprendimo 2014/709/ES 11, 12 ir 13 straipsnių taikymą. Be to, valstybės narės turėtų užtikrinti, kad ši informacija būtų laiku pateikiama, vieša ir lengvai prieinama kitoms valstybėms narėms ir trečiosioms šalims. Todėl to Įgyvendinimo sprendimo 14 straipsnis turėtų būti atitinkamai iš dalies pakeistas;
                  
               
                     (5)
                  
                  
                     šiame sprendime numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo 2014/709/ES 14 straipsnis pakeičiamas taip:
            
               
                  „14 straipsnis
                  
                  Informacija apie 11, 12 ir 13 straipsnių taikymą
                  Valstybės narės sudaro ir nuolat atnaujina pagal 12 straipsnį patvirtintų įmonių sąrašą (toliau – patvirtintų įmonių sąrašas), pateikia jį Komisijai ir kitoms valstybėms narėms ir paskelbia visuomenei.
                  Valstybė narė nedelsdama informuoja Komisiją ir kitas valstybes nares apie:
                  
                              a)
                           
                           
                              bet kokį patvirtintų įmonių sąrašo pakeitimą
                              arba
                           
                        
                              b)
                           
                           
                              bet kokią susijusią informaciją apie 11, 12 ir 13 straipsnių taikymą.“
                           
                        
            
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. lapkričio 7 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  OL L 18, 2003 1 23, p. 11.
         
            (4)  2014 m. spalio 9 d. Komisijos įgyvendinimo sprendimas 2014/709/ES dėl gyvūnų sveikatos kontrolės priemonių, susijusių su afrikiniu kiaulių maru tam tikrose valstybėse narėse, ir kuriuo panaikinamas Įgyvendinimo sprendimas 2014/178/ES (OL L 295, 2014 10 11, p. 63).
         
            (5)  2002 m. birželio 27 d. Tarybos direktyva 2002/60/EB, nustatanti konkrečias nuostatas dėl afrikinio kiaulių maro kontrolės ir iš dalies pakeičianti Direktyvos 92/119/EEB nuostatas dėl Tešeno ligos ir afrikinio kiaulių maro (OL L 192, 2002 7 20, p. 27).